Pracovná zmluva  
(§ 43 a nasl. ZP)

**Zamestnávateľ:** BB, s. r. o.  
 so sídlom Malá 5, Bratislava  
 IČO: 88 9999 99  
 štatutárny zástupca: Miroslav Malý  
 (ďalej len „zamestnávateľ“)

**Zamestnanec:** Peter Juraj

Ukrajinská 5, Bratislava

narodený: ... ... .....   
 číslo účtu: 226666987/7777   
 (ďalej len „zamestnanec“)

sa dohodli na uzavretí tejto pracovnej zmluvy:

I.   
Druh práce

1.1 Zmluvné strany sa dohodli, že zamestnanec bude vykonávať tento druh práce: počítačový technik.

1.2 Charakteristika práce: zamestnanec bude v sídle zamestnávateľa vykonávať opravu a údržbu všetkých počítačov, aktualizácie všetkých programov, mesačné zálohovanie dát zamestnávateľa a ďalšie činnosti podľa pokynov zamestnávateľa.

II.  
Deň nástupu do práce

2.1 Zamestnanec nastúpi do práce dňa .. .. ......

2.2 Pracovný pomer sa uzatvára na dobu určitú od .... ..... do .. .. .....

2.3 Pracovný pomer je dohodnutý so skúšobnou dobou v trvaní troch mesiacov.

III.  
Miesto výkonu práce

3.1 Miestom výkonu práce je sídlo zamestnávateľa: Malá 5, Bratislava.

3.2 Zmluvné strany sa dohodli, že zamestnávateľ môže zamestnanca vysielať na pracovné cesty na nevyhnutne potrebné obdobie podľa svojich potrieb, k čomu zamestnanec udeľuje svoj súhlas.

IV.  
Mzda

4.1 Mzda za vykonanú prácu je dohodnutá vo výške 500 € brutto mesačne.

4.2 Mzda zamestnanca je splatná pozadu za mesačné obdobie, a to najneskôr do 15. dňa nasledujúceho kalendárneho mesiaca. Zamestnávateľ so zamestnancom sa dohodli, že zamestnávateľ bude poukazovať zamestnancovi mzdu na účet vedený v banke alebo pobočke zahraničnej banky v SR, ­určený zamestnancom v záhlaví tejto zmluvy. Zmenu účtu sa zamestnanec zaväzuje okamžite písomne oznámiť zamestnávateľovi. V prípade porušenia uvedenej povinnosti zamestnávateľ nenesie zodpovednosť za omeškanie vyplatenia mzdy.

V.  
Pracovný čas

5.1 Pracovný čas zamestnanca je 40 hodín týždenne. Pracovný čas je rozvrhnutý rovnomerne a zamestnanec bude prácu podľa pracovnej zmluvy vykonávať v jednozmennej prevádzke.

VI.  
Dovolenka

6.1 Výmera dovolenky je daná ustanovením § 103 zákona č. 311/2001 Z. z. Zákonník práce v znení neskorších predpisov.

VII.  
Práva a povinnosti zamestnanca a zamestnávateľa

7.1 Zamestnávateľ je odo dňa vzniku pracovného pomeru povinný prideľovať zamestnancovi prácu podľa pracovnej zmluvy, platiť dohodnutú mzdu a vytvárať vhodné pracovné podmienky.

7.2 Zamestnanec podpisom tejto zmluvy potvrdzuje, že bol oboznámený s vnútorným predpismi zamestnávateľa na zaistenie bezpečnosti a ochrany zdravia pri práci, s protipožiarnymi predpismi, s ustanoveniami upravujúcimi zákaz diskriminácie, s právami a povinnosťami, ako aj s iným skutočnosťami nevyhnutnými pre riadny výkon jeho práce.

7.3 Zamestnanec je povinný podľa pokynov zamestnávateľa vykonávať práce dohodnuté v pracovnej zmluve osobne, v určenom pracovnom čase a dodržiavať pracovnú disciplínu.

7.4 V deň skončenia pracovného pomeru je zamestnanec povinný odovzdať zamestnávateľovi všetky dokumenty, ktoré patria alebo majú nejaký vzťah k činnosti zamestnávateľa a ktoré má priamo alebo nepriamo pod kontrolou.

7.5 Zamestnanec sa zaväzuje oznámiť zamestnávateľovi bez zbytočného odkladu zmenu mena a/alebo priezviska, bydliska, ako aj všetky ďalšie skutočnosti týkajúce sa jeho osoby, ktoré by mohli mať vplyv na výkon práce u zamestnávateľa.

7.6 Zamestnanec je povinný si vyžiadať od zamestnávateľa predchádzajúci písomný súhlas v prípade, že má záujem vykonávať zárobkovú činnosť zhodnú s predmetom činnosti zamestnávateľa podľa výpisu z obchodného registra zamestnávateľa.

VIII.

Osobné údaje

8. 1 Zamestnávateľ spracúva osobné údaje zamestnancov v súlade s nariadením Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov a rovnako v súlade so zákonom č. 18/2018 Z. z. o ochrane osobných údajov.

8.2 Zamestnávateľ spracúva osobné údaje zamestnancov na základe právneho titulu, ktorým je plnenie zmluvy, a to v rozsahu vymedzenom v tejto zmluve.

8.3 Zamestnávateľ spracúva osobné údaje zamestnancov s cieľom plnenia si zákonných povinností, ktoré mu vyplývajú z uzatvoreného zmluvného vzťahu, a to najmä s cieľom vyplácania odmeny zamestnancovi, zisťovania dochádzky, odvodov do Sociálnej a zdravotnej poisťovne a pod.

8.4 Zamestnávateľ spracúva osobné údaje po dobu .... rokov odo dňa ukončenia zmluvného vzťahu.

8.5 V určitých prípadoch je zamestnávateľ oprávnený poskytovať osobné údaje zamestnanca alebo zverejniť jeho osobné údaje v rozsahu titul, meno, priezvisko, pracovné zaradenie, osobné číslo zamestnanca alebo zamestnanecké číslo zamestnanca, miesto výkonu práce, telefónne číslo, faxové číslo, adresa elektronickej pošty na pracovisko a identifikačné údaje zamestnávateľa, ak je to potrebné v súvislosti s plnením pracovných povinností.

8.6 Zamestnanec je pri spracúvaní osobných údajov v postavení dotknutej osoby, ktorá sa môže obracať na zamestnávateľa so svojimi námietkami, žiadosťami alebo pripomienkami, a to prostredníctvom e-mailovej adresy miroslavmaly@bb.sk alebo osobne.

8.7 Dotknutá osoba má právo na **prístup** ku svojim osobným údajom. Pokiaľ zamestnávateľ tieto osobné údaje spracúva, na základe žiadosti dotknutej osoby vystaví potvrdenie o spracúvaní osobných údajov, a to v rozsahu: účely spracúvania, kategórie dotknutých údajov, príjemcovia, predpokladaná doba uchovávania, poučenie o právach osoby, informácie o zdroji osobných údajov, existencia automatizovaného rozhodovania.

8.8 Dotknutá osoba má právo na **opravu** osobných údajov, pokiaľ o nej zamestnávateľ eviduje nesprávne osobné údaje. Zároveň má dotknutá osoba právo na **doplnenie** neúplných osobných údajov.

8.9 Dotknutá osoba má právo na **vymazanie** osobných údajov, ktoré sa jej týkajú, za predpokladu, že:

1. osobné údaje už nie sú potrebné na účely, na ktoré sa získavali alebo inak spracúvali;
2. osobné údaje sa spracúvali nezákonne;
3. dôvodom pre výmaz je splnenie povinnosti podľa zákona, osobitného predpisu alebo medzinárodnej zmluvy, ktorou je Slovenská republika viazaná, alebo
4. osobné údaje sa získavali v súvislosti s ponukou služieb informačnej spoločnosti osobe mladšej ako 16 rokov.

8.10 Dotknutá osoba má právo na **obmedzenie** spracúvania osobných údajov, pokiaľ:

1. dotknutá osoba napadne správnosť osobných údajov, a to počas obdobia umožňujúceho zamestnávateľovi overiť správnosť osobných údajov,
2. spracúvanie je protizákonné a dotknutá osoba žiada namiesto výmazu osobných údajov obmedzenie ich použitia,
3. zamestnávateľovi už nepotrebuje osobné údaje na účely spracúvania, ale potrebuje ich dotknutá osoba na preukázanie, uplatňovanie alebo obhajovanie právnych nárokov.

8.11 Dotknutá osoba má právo podať **návrh na začatie konania** Úradu na ochranu osobných údajov Slovenskej republiky, pokiaľ sa domnieva, že boli porušené jej práva v oblasti ochrany osobných údajov.

8.12 Všetky práva dotknutej osoby pri spracúvaní osobných údajov, ako právo na výmaz, opravu, obmedzenie spracúvania a pod., sú uvedené na webovej stránke zamestnávateľa www............bb.sk/osobné údaje.

IX.  
Osobitné ustanovenia

9.1 Zamestnanec je povinný zachovávať mlčanlivosť o skutočnostiach, ktoré sa dozvedel pri výkone zamestnania u zamestnávateľa alebo v súvislosti s ním a uvedené skutočnosti nesmie oznamovať alebo inak sprístupniť tretím osobám. Zamestnanec sa zaväzuje, že skutočnosti, ktoré sa dozvie pri výkone zamestnania u zamestnávateľa alebo v súvislosti s ním, nebude využívať vo svoj prospech alebo v prospech tretích osôb a tieto skutočnosti bude využívať len v rámci pracovnej činnosti pre zamestnávateľa.

X.  
Záverečné ustanovenia

10.1 Dohodnutý obsah tejto pracovnej zmluvy je možné meniť iba na základe dohody oboch zmluvných strán formou písomného číslovaného dodatku podpísaného obidvomi zmluvnými stranami.

10.2 Ostatné práva a povinnosti zmluvných strán vyplývajúce z tejto zmluvy sa spravujú ustanoveniami Zákonníka práce a ostatnými súvisiacimi všeobecne záväznými predpismi.

10.3 Pracovná zmluva je vyhotovená vo dvoch vyhotoveniach s platnosťou originálu, po jednom pre každú zmluvnú stranu a s prílohou č. 1 ako jej neoddeliteľnou súčasťou.

10.4 Zmluvné strany si pracovnú zmluvu prečítali, právam a povinnostiam z nej vyplývajúcim porozumeli, pričom svoju vôľu uzavrieť túto zmluvu prejavili slobodne a vážne, vyhlasujú, že táto zmluva nebola uzavretá v tiesni ani za nápadne nevýhodných podmienok a na znak súhlasu ju vlastnoručne podpisujú.

V Bratislava dňa .. .. ....

|  |  |
| --- | --- |
| ............................................ Zamestnávateľ | ............................................ Zamestnanec |